Document ID: 32004R1774

KOMISSION ASETUS (EY) N:o 1774/2004,
annettu 14 päivänä lokakuuta 2004,
viinin yhteisestä markkinajärjestelystä annetun asetuksen (EY) N:o 1493/1999 soveltamista koskevista yksityiskohtaisista säännöistä markkinamekanismien osalta annetun asetuksen (EY) N:o 1623/2000 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999 (1) ja erityisesti sen 26 ja 33 artiklan,
sekä katsoo seuraavaa:
(1)
Asetuksessa (EY) N:o 1493/1999 säädetyn viinien ja rypäleen puristemehujen yksityistä varastointia koskevan tuen yhteydessä olisi sallittava myyntisopimusten tekeminen varastointisopimusten voimassaoloaikana, jotta tuottajat olisivat markkinasuuntautuneempia.
(2)
Komission asetuksen (EY) N:o 1623/2000 (2) 42 artiklassa säädetään viinintislaajien hyväksymisestä ja hyväksyttyjen tislaajien luettelon laatimisesta. Koska viinin tislaus juotavaksi tarkoitetuksi alkoholiksi on merkittävää, tällaisten tislaajien pääsy kyseisiin luetteloihin olisi varmistettava. Lisäksi kommunikaatiotekniikan kehittymisen vuoksi olisi säädettävä kyseisten tietojen julkaisemisesta sähköisesti.
(3)
Kun kyseessä on tislausjärjestelmä tai viininvalmistuksen sivutuotteiden poisto valvonnan alaisena, olisi selkeytettävä rypäleiden luonnonmukaista tuotantoa koskevia sääntöjä ja säädettävä jäsenvaltioiden myöntämien eräiden poikkeusten tiedoksiantamisesta komissiolle.
(4)
Asetuksen (EY) N:o 1623/2000 63 a artiklassa, joka koskee tislausta juotavaksi tarkoitetuksi alkoholiksi, määritellään tuotannon prosenttiosuus, jolla tuottajat voivat osallistua kyseiseen tislaukseen. Kyseinen prosenttiosuus on tarpeen määritellä viinivuodeksi 2004/2005. Aiemmilta viinivuosilta saatujen kokemusten perusteella eräitä kyseiseen tislaukseen liittyviä päivämääriä olisi muutettava. Kyseisestä tislauksesta saadun alkoholin liikkeiden valvomiseksi olisi säädettävä ennakkoluvasta.
(5)
Interventiotoimenpiteiden moitteettoman toteuttamisen varmistamiseksi silloin, kun niihin osallistuu useita jäsenvaltioita, olisi säädettävä, että jäsenvaltioiden nimeämät toimivaltaiset viranomaiset annetaan tiedoksi.
(6)
Sen vuoksi on syytä muuttaa asetus (ETY) N:o 1623/2000.
(7)
Tätä asetusta olisi sovellettava 1 päivästä elokuuta 2004, jotta asetukseen (EY) N:o 1493/1999 tehtyjä muutoksia voitaisiin soveltaa koko viinivuoden ajan.
(8)
Tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1623/2000 seuraavasti:
1)
Korvataan 34 artiklan 3 kohta seuraavasti:
”3. Tuottaja ei voi varastointisopimuksen voimassaoloaikana myydä eikä lähettää kolmannelle osapuolelle sopimuksessa tarkoitettua tuotetta, sanotun kuitenkaan rajoittamatta tämän asetuksen 33 artiklan sekä tämän artiklan 4, 5 ja 6 kohdan soveltamista.
Poiketen siitä, mitä ensimmäisessä alakohdassa säädetään, tuottaja voi varastointisopimuksen voimassaoloaikana tehdä varastoidusta tuotteesta myyntisopimuksen, joka tulee voimaan varastointisopimuksen umpeuduttua. Tuottaja voi myös sitoutua toimittamaan sopimuksen umpeuduttua siinä tarkoitetun viinin tämän asetuksen III osastossa tarkoitettuun tislaukseen.”
.
2)
Korvataan 42 artikla seuraavasti:
”42 artikla
Tislaajien hyväksyminen
1. Jäsenvaltioiden on hyväksyttävä hyväksyntää hakevat tislaajat, joiden laitteet sijaitsevat niiden alueella.
2. Jäsenvaltiot voivat peruuttaa tislaajan hyväksynnän väliaikaisesti tai lopullisesti, jos tislaaja ei täytä tästä asetuksesta johtuvia velvoitteitaan.
3. Jäsenvaltioiden on laadittava luettelo hyväksytyistä tislaajista ja annettava se komissiolle tiedoksi sähköisenä. Niiden on ilmoitettava viipymättä myös luetteloon tehdyistä muutoksista.
Komissio julkaisee kyseiset tiedot Internet-sivuillaan.”
.
3)
Korvataan 49 artiklan 4 kohta seuraavasti:
”4. Asetuksen (EY) N:o 1493/1999 27 artiklan 8 kohdan mukaisesti jäsenvaltiot voivat säätää koko alueensa tai jonkin alueensa osan osalta, että seuraavat tuottajat voivat täyttää kyseisen artiklan 3 ja 6 kohdassa tarkoitettuja sivutuotteita koskevan toimitusvelvollisuutensa poistamalla kyseiset tuotteet valvonnan alaisena:
a)
tuottajat, joiden omista laitteestaan saama tuotanto on enintään 80 hehtolitraa;
b)
rypäleitä luonnonmukaisesti tuottavat tuottajat.”
.
4)
Lisätään 50 artiklan 1 kohdan b alakohtaan alakohta seuraavasti:
”Jäsenvaltioiden on vahvistettava soveltamisedellytykset ja annettava ne komissiolle tiedoksi.”
.
5)
Muutetaan 63 a artikla seuraavasti:
a)
Korvataan 1 kohdassa ilmaisu ”1 päivän lokakuuta ja 31 päivän joulukuuta väliseksi ajaksi” ilmaisulla ”1 päivän lokakuuta ja 23 päivän joulukuuta väliseksi ajaksi”;
b)
Korvataan 2 kohdan ensimmäisessä alakohdassa ilmaisu ”viinivuonna 2003/2004” ilmaisulla ”viinivuonna 2004/2005”;
c)
Korvataan 4 kohta seuraavasti:
”4. Jäsenvaltioiden on ilmoitettava komissiolle viimeistään kuluvan viinivuoden 15 päivänä tammikuuta tämän artiklan 1 kohdassa tarkoitetusta tislauksesta 65 artiklan 1 kohdan nojalla tehtyjen sopimusten tai ilmoitusten kokonaismäärä kyseisessä kohdassa tarkoitettuna kautena.”.
d)
Korvataan 6 kohdan ensimmäisessä alakohdassa ilmaisu ”25 päivän tammikuuta ja 15 päivän helmikuuta välisenä aikana” ilmaisulla ”30 päivän tammikuuta ja 20 päivän helmikuuta välisenä aikana”;
e)
Korvataan 7 kohta seuraavasti:
”7. Poiketen siitä, mitä 6 kohdassa säädetään, jäsenvaltiot voivat hyväksyä sopimukset ennen 30 päivää tammikuuta enintään 40 prosenttia näihin sopimuksiin tai ilmoituksiin kirjatusta määrästä olevan määrän osalta.”
.
6)
Lisätään 64 artiklan 2 kohtaan alakohta seuraavasti:
”Varastointihakemuksen jättämisen jälkeen säiliöitä tai varastointipaikkaa voi varastointijakson päättymiseen saakka muuttaa vain toimivaltaisen viranomaisen luvalla.”.
7)
Muutetaan 65 artikla seuraavasti:
a)
Korvataan 4 kohta seuraavasti:
”4. Sovellettaessa 3 kohtaa sopimus korvataan:
a)
3 kohdan ensimmäisessä alakohdassa tarkoitetussa tapauksessa ilmoituksella;
b)
3 kohdan toisessa alakohdassa tarkoitetussa tapauksessa ilmoituksella, jonka mukana on tuottajan ja tislaajan välillä tehty sopimus toimituksesta toimeksiantona toteutettavaan tislaukseen.”
.
b)
Lisätään 7 kohtaan alakohta seuraavasti:
”Jos esiintyy perusteltuja epäilyjä siitä, onko viini tukikelpoinen kyseisen tislauksen osalta, jäsenvaltion toimivaltainen viranomainen voi pidentää ensimmäisessä alakohdassa tarkoitettua maksun määräaikaa enintään kolmella kuukaudella.”
.
8)
Korvataan 66 artiklan 2 kohta seuraavasti:
”2. Interventioelin vapauttaa vakuuden, kun 65 artiklan 8 kohdassa tarkoitetut todisteet on esitetty määräajassa.”
.
9)
Korvataan 74 artiklan 5 kohdassa ilmaisu ”65 artiklan 7 kohdassa tarkoitetussa määräajassa” ilmaisulla ”65 artiklan 7 kohdassa tarkoitetussa määräajassa, jota pidennetään yhdellä kuukaudella”.
10)
Lisätään 102 b artikla seuraavasti:
”102 b artikla
Toimivaltaisia viranomaisia koskevat tiedonannot
Jäsenvaltioiden on laadittava luettelo toimivaltaisista viranomaisista tai elimistä, jotka on nimetty tämän asetuksen soveltamiseksi, ja annettava se komissiolle tiedoksi sähköisenä. Niiden on ilmoitettava viipymättä myös luetteloon tehdyistä muutoksista.
Komissio julkaisee kyseiset tiedot Internet-sivuillaan.”
.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä elokuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä lokakuuta 2004.

Labels: 3
17
6